钦定古今图书集成/明伦汇编/氏族典/第272卷 > 王义
## 钦定古今图书集成/明伦汇编/氏族典/第272卷 > 王义

按《元史王义传》，“义字宜之，真定宁晋人，家世业农。金
人迁汴，河朔盗起，县人谋保家室，乃相与推义为长，
摄行县事。木华𥟖兵至城下，义率众归焉，入觐太祖，
授宁晋令。金将李伯祥据赵州，木华黎遣义𢭏其城，
授赵州太守。丁丑，大军南取钜鹿、洺州二城，戊寅，拔
束鹿，进攻深州，守帅以城降，升深州节度。金将武仙”
以兵四万来攻束鹿，义随机应拒，积三十日不能下。
粮将尽，率精锐衔枚夜出，直𢭏仙营，乘暗攻之，仙遁
还真定。悉获其军资器仗，授龙虎卫上将军、武安军
节度使。辛巳，仙复遣其将卢秀、李伯祥率兵谋袭赵
州，义具舟楫于纪家庄邀击之。义士卒皆水乡人，回
旋开阖，往来如风，擒秀、伯祥，退保沥城，义引兵拔之，
乃布教令，招集散亡，劝率种艺，深、冀之间，遂为乐土
云。